# **ΕΛΛΗΝΙΚΗ ΟΜΟΣΠΟΝΔΙΑ ΙΠΠΑΣΙΑΣ**

# **ΚΑΝΟΝΙΣΜΟΣ ANTIΝΤΟΠΙΝΓΚ ΚΑΙ ΠΡΟΣΤΑΣΙΑΣ ΑΘΛΗΤΩΝ & ΙΠΠΩΝ**

## Άρθρο 1ο

### Εφαρμογή Ελέγχου Ντόπινγκ

Ο παρόν Κανονισμός Αντιντόπινγκ και Προστασίας Ίππων & Αθλητών της Ελληνικής Ομοσπονδίας Ιππασίας βασίζεται στον κανονισμό που θέσπισε η Διεθνής Ομοσπονδία Ιππασίας – ΔΟΙ (FEI) και έγινε αποδεκτό από όλες τις Εθνικές Ομοσπονδίες των κρατών μελών της, την εφαρμογή του ελέγχου χορήγησης απαγορευμένων ουσιών στους ίππους αθλήσεως ιππασίας και τους αθλητές.

Οι λόγοι της εφαρμογής αυτής είναι:

1. Η επιθυμία συμμετοχής των ίππων και ιππέων σε ιππικούς αγώνες, με ίσους όρους ώστε να πραγματοποιούν τις επιδόσεις τους βασιζόμενοι αποκλειστικά και μόνο στο δικό τους δυναμικό. Είναι γνωστό ότι η χορήγηση επιλεγμένων φαρμακευτικών παρασκευασμάτων ή χημικών ουσιών σε έναν οργανισμό προκαλεί τη μη φυσιολογική διέγερση και υπερλειτουργία ή κάμψη οργάνων και συστημάτων αυτών με αποτέλεσμα αυτοί οι ίπποι και οι ιππείς/αθλητές, στη διάρκεια ενός αγώνα, να βρίσκονται σε πλεονεκτική θέση έναντι των άλλων, δηλαδή να έχουν καλύτερες επιδόσεις και μια θέση στην κατάταξη που δεν είναι ανάλογη των δυνατοτήτων τους, έχουμε δηλαδή αλλοίωση των αποτελεσμάτων, με αθέμιτο τρόπο, κάτι που είναι άδικο και αντιδεοντολογικό.
2. Η προστασία της υγείας των ίππων και ιππέων/αθλητών, δεδομένου ότι η χορήγηση των απαγορευμένων ουσιών, εκτός από την κάλυψη κάποιας πάθησης, μπορεί να προκαλέσει βλάβες σε ζωτικά όργανα.
3. Η συμβολή γενικότερα στην ευζωία (well being) των ίππων.
4. Η προάσπιση της καλής φήμης και εικόνας του αθλήματος.

Προκειμένου λοιπόν να υλοποιηθεί η απόφαση - θεσμός του ελέγχου ντόπινγκ, η Διεθνής Ομοσπονδία Ιππασίας-ΔΟΙ (FEI) δια των αρμοδίων καθ’ ύλην οργάνων της:

* 1. Συνέταξε πίνακα κατηγοριών απαγορευμένων ουσιών (Prohibited Substances List (EPSL) - Banned Substances List1), όπως και ουσιών των οποίων η παρουσία επιτρέπεται σε συγκεκριμένη συγκέντρωση στο πλάσμα του αίματος και τα ούρα (Controlled Medication[[1]](#footnote-1)). Λόγω της ταχείας ανάπτυξης νέων ναρκωτικών και φαρμακολογικών μέσων και των αλλαγών των μεθόδων προετοιμασίας ίππων για αγώνες οι πίνακες αυτοί αναθεωρούνται συνεχώς και είναι δυνατόν να αλλάζουν οποτεδήποτε.
	2. Δημιούργησε το πρόγραμμα ελέγχου θεραπείας ουσιών με φαρμακολογική δράση (Medication Control System – MCP) το οποίο στελεχώνουν κτηνίατροι και τεχνικοί, οι οποίοι κατευθύνονται και λειτουργούν λαμβάνοντας εντολές κατ’ ευθείαν από τη Διεθνή Ομοσπονδία Ιππασίας.
	3. Διατύπωσε τη διαδικασία και τον τρόπο ελέγχου και λήψεως δειγμάτων αίματος και ούρων από τους επιλεγμένους ίππους και, προκειμένου περί των ιππέων/αθλητών, ακολουθεί τους κανονισμούς δειγματοληψίας της ΔΟΕ και τον τρέχοντα κατάλογο απαγορευμένων ουσιών του Παγκόσμιου Οργανισμού Καταπολέμησης Ντόπινγκ (WADA).

Τα ανωτέρω προκειμένου να επισημοποιηθούν και να αποκτήσουν εγκυρότητα συμπεριλαμβάνονται στο Γενικό Κανονισμό-ΓΚ (GENERAL REGULATION) και στον Κτηνιατρικό Κανονισμό-ΚΚ (VETERINARY REGULATIONS) και στους Κανονισμούς Αντιντόπινγκ της Διεθνούς Ομοσπονδίας Ιππασίας για Αθλητές και Ίππους (Equine Anti-Doping & Controlled Medication Regulations & FEI Anti-Doping Rules for Human Athletes)

## Άρθρο 2ο

### Έλεγχος Ντόπινγκ στο Εθνικό Αγωνιστικό Πρόγραμμα της Ε.Ο.Ι.

1. Στο εθνικό αγωνιστικό πρόγραμμα της Ελληνικής Ομοσπονδίας Ιππασίας εφαρμόζεται Έλεγχος Ντόπινγκ. O έλεγχος αυτός πρέπει να χαρακτηρίζεται από πλήρη διαφάνεια κατά τα διάφορα στάδια της τελέσεως του και να διέπεται από απόλυτη αμεροληψία.

Για τον λόγο αυτό και δεδομένου ότι οι εθνικοί αγώνες δεν καλύπτονται από το Πρόγραμμα Ελέγχου Θεραπειών της ΔΟΙ (FΕΙ Medication Control Program), εφαρμόζονται από 01/01/2023 η 24η έκδοση των Γενικών κανονισμών της ΔΟΙ και η 15η έκδοση των Κτηνιατρικών κανονισμών της ΔΟΙ

Στην συνέχεια εντάσσονται τα σχετικά άρθρα από τον Γενικό Κανονισμό τής Διεθνούς Ομοσπονδίας Ιππασίας.

## Άρθρο 3ο

### Υπεύθυνοι για τον ίππο [[2]](#footnote-2)

1. Ο Υπεύθυνος για έναν ίππο είναι νομικά υπόλογος για τον ίππο αυτό, οφείλει να γνωρίζει τον παρόντα κανονισμό όπως και τους ισχύοντες Γενικούς Κανονισμούς και τον Κτηνιατρικό Κανονισμό της ΔΟΙ σε μετάφραση στην Ελληνική γλώσσα και υπόκειται στις οριζόμενες ποινές που προβλέπονται από τους κανονισμούς, ιδιαίτερα εάν βρεθούν απαγορευμένες ουσίες κατά τον αγώνα.
2. Υπεύθυνος για τον ίππο είναι κατά κανόνα ο αθλητής που τον ιππεύει στη διάρκεια ενός αγώνα, εκτός εάν ο ιδιοκτήτης του ίππου έχει δηλώσει εγγράφως ότι ο ίδιος είναι ο Υπεύθυνος για τον ίππο ή έχει εγγράφως ορίσει τρίτο πρόσωπο~~.~~ Εφόσον ο αθλητής έχει ηλικία κάτω των 18 ετών, ο Υπεύθυνος για τον ίππο του ορίζεται εγγράφως από τον ιδιοκτήτη του ίππου και δύναται να είναι ο ίδιος ο ιδιοκτήτης ή ένας από τους γονείς του αθλητή ή ο αρχηγός της ομάδας ή ο προπονητής του ή κάποιος άλλος ενήλικας που πρέπει να παρίσταται στον αγώνα και να έχει δηλωθεί εγγράφως με ευθύνη του Σωματείου του αθλητή ή τού αρχηγού ομάδας στη γραμματεία της οργανωτικής επιτροπής
3. Τα αθλητικά Σωματεία έχουν την ευθύνη για την επιλογή και δήλωση ίππων που έχουν τα απαιτούμενα προσόντα. Για την εφαρμογή τού παρόντος Κανονισμού καθώς και του Γενικού Κανονισμού και του Κτηνιατρικού Κανονισμού της ΔΟΙ αυτό θεωρείται ότι περιλαμβάνει τη φυσική κατάσταση και την ικανότητα των ίππων να λάβουν μέρος στα αγωνίσματα για τα οποία δηλώνονται.
4. Ο Αρχηγός Ομάδας, μαζί με τον Υπεύθυνο για τον ίππο, είναι υπεύθυνοι για την φυσική κατάσταση και την υγιεινή καθώς και για τις δηλώσεις συμμετοχής ή την απόσυρση των ίππων ευθύνης τους και πρέπει να γνωρίζουν τους σχετικούς Κανονισμούς και Διατάξεις.
5. Ο Υπεύθυνος για τον ίππο είναι υπόλογος για κάθε πράξη που πραγματοποιείται στους στάβλους στον ίππο ευθύνης του από τον ίδιο ή από οποιοδήποτε άλλο πρόσωπο που έχει εξουσιοδότηση να προσεγγίζει τον ίππο. Επίσης, είναι υπεύθυνος και κατά την ώρα που ιππεύεται ο ίππος. Ο υπεύθυνος για τον ίππο δεν απαλλάσσεται των ευθυνών και υποχρεώσεών του λόγω πλημμελούς φύλαξης των στάβλων κατά τη διάρκεια ενός αγώνα.
6. Ο Υπεύθυνος πρέπει να φροντίζει ώστε οι ίπποι ευθύνης του να διαθέτουν έγκυρο και ορθά συμπληρωμένο διαβατήριο, σύμφωνα με τους εθνικούς και διεθνείς κανονισμούς όπως και τα παραρτήματά τους και ιδιαίτερα για τον σωστό εμβολιασμό των ίππων σύμφωνα με τις τρέχουσες προδιαγραφές της ΔΟΙ.[[3]](#footnote-3)

## Άρθρο 4ο

### Βάναυση μεταχείριση ίππων[[4]](#footnote-4)

1. Η Βάναυση Μεταχείριση μπορεί να οριστεί ως η συνειδητή συμπεριφορά με τρόπο που προκαλεί σε έναν ίππο πόνο ή χωρίς λόγο ενόχληση. Η Βάναυση Μεταχείριση μπορεί να καλύψει τα ακόλουθα, ως παραδείγματα:
	1. Το μαστίγωμα ή χτύπημα ενός ίππου.
	2. Η υποβολή ενός ίππου σε οποιοδήποτε είδους συσκευή πού προκαλεί ηλεκτρικές εκκενώσεις (ηλεκτροδιέγερση) με την εξαίρεση επιτρεπόμενων συσκευών φυσικοθεραπείας.
	3. Η χρήση σπιρουνιών κατά υπερβολικό και επίμονο τρόπο ή το “κτύπημα” του στόματος με υπερβολικά και επαναλαμβανόμενα τραβήγματα τής στομίδας.
	4. Η συμμετοχή σε αγώνισμα με έναν ίππο προφανώς εξαντλημένο, κουτσό ή πληγωμένο.
	5. Το "κτύπημα" (“rapping”/"barrer") ενός ίππου οπουδήποτε μέσα στον χώρο των αγώνων ή εκτός αυτού. ("κτύπημα" νοείται το κτύπημα τμημάτων του σώματος του ίππου πάνω σε βαλβίδες εμποδίου ή άλλα αντικείμενα όπως βέργες, σύρμα, καλώδιο κ.τ.λ.).
	6. Η παρά φύση ευαισθητοποίηση ή αναισθητοποίηση οποιουδήποτε μέρους του ίππου ή χρήση υλικού που προκαλεί πόνο στον ίππο.
	7. Η εγκατάλειψη ενός ίππου χωρίς κατάλληλη τροφή, νερό και άσκηση.
	8. Ειδικοί Κανονισμοί μπορεί να προβλέπουν επί πλέον περιορισμούς.
2. Οποιαδήποτε περίπτωση βάναυσης συμπεριφοράς πρέπει να αναφέρεται αμέσως στον Πρόεδρο της Αγωνοδίκου Επιτροπής.
3. Οι Επίσημοι (παράγοντες του αγώνα) ή κάθε άλλο πρόσωπο, που αναφέρει περίπτωση Βάναυσης Μεταχείρισης ίππου πρέπει, εάν είναι δυνατόν, να εξασφαλίσει έναν ή περισσότερους μάρτυρες του γεγονότος ή κάποια άλλη απόδειξη και είτε να τους προσκομίσει στην Αγωνόδικο Επιτροπή είτε να εξασφαλίσει τη γραπτή μαρτυρία τους, υπογεγραμμένη καθώς και τα ονόματα και τις διευθύνσεις τους.

## Άρθρο 5ο

### Έλεγχος ντόπινγκ και προστασία των Αθλητών[[5]](#footnote-5)

1. Νομοθετικό Πλαίσιο, Αρμόδιοι Οργανισμοί

Τα θέματα ελέγχου ντόπινγκ των αθλητών ρυθμίζονται από τις διατάξεις του ν.4791/2021 και ν.4825/2021 οι οποίες περιλαμβάνουν τις αναγκαίες ρυθμίσεις για την εναρμόνιση της Ελληνικής νομοθεσίας με τον Παγκόσμιο Οργανισμό Αντιντόπινγκ.

Εφαρμόζονται οι Κανονισμοί και οι διαδικασίες όπως αυτές ορίζονται από τη Διεθνή Ολυμπιακή Επιτροπή (ΔΟΕ), τον Παγκόσμιο Οργανισμό Καταπολέμησης Ντόπινγκ (WADA) και τον Εθνικό Οργανισμό Καταπολέμησης Ντόπινγκ (ΕΟΚΑΝ). Απαγορευμένες ουσίες ορίζονται από τον Παγκόσμιο Κώδικα Καταπολέμησης Ντόπινγκ και τον ενημερωμένο κατάλογο Απαγορευμένων Ουσιών ο οποίος αποτελεί ένα υποχρεωτικό Διεθνές Πρότυπο ως μέρος του Παγκόσμιου Προγράμματος Αντιντόπινγκ.

Οι κανονισμοί και οι αποφάσεις της ΔΟΕ, του WADA και του ΕΟΚΑΝ αποτελούν αναπόσπαστο τμήμα του παρόντος κανονισμού.

Οι Αθλητές δεν επιτρέπεται να αγωνίζονται υπό την επήρεια οποιασδήποτε Απαγορευμένης Ουσίας.

Αρμόδιος Οργανισμός για τον έλεγχο ντόπινγκ αθλητών στην Ελλάδα είναι ο ΕΟΚΑΝ. Το Διοικητικό Συμβούλιο της ΕΟΙ μπορεί να αιτηθεί για έλεγχο Αθλητή κατά τη διάρκεια ενός αγώνα ή οποιαδήποτε άλλη χρονική στιγμή.

Η Αγωνόδικος Επιτροπή μετά από συνεννόηση με τον Ιατρό του Αγώνα μπορεί οποιαδήποτε στιγμή να εξαιρέσει από περαιτέρω συμμετοχή στο αγώνισμα και/ή τον αγώνα κάθε αγωνιζόμενο Αθλητή, πού δεν είναι σέ θέση να συνεχίσει εξ αιτίας σοβαρού ή πιθανόν σοβαρού τραυματισμού ή κατάστασης της υγείας του.

1. Υποχρεώσεις της Ομοσπονδίας

Η Ελληνική Ομοσπονδία Ιππασίας και τα σωματεία - μέλη της συμμορφώνονται με τον Κώδικα, τα διεθνή πρότυπα, τους κανόνες αντιντόπινγκ και τους όρους του Εθνικού Προγράμματος Αντιντόπινγκ.

Η Ομοσπονδία έχει υποχρέωση:

α. Να υιοθετεί, αναγνωρίζει και εφαρμόζει τις αποφάσεις που λαμβάνονται σύμφωνα με τους κανόνες αντιντόπινγκ, συμπεριλαμβανομένων των αποφάσεων που επιβάλλουν κυρώσεις σε πρόσωπα επί των οποίων έχει αρμοδιότητα.

β. Να αναγνωρίζει την αρμοδιότητα του Εθνικού Οργανισμού Αντιντόπινγκ, να συνεργάζεται και να παρέχει προς αυτόν κατάλληλη συνδρομή για εφαρμογή του εθνικού προγράμματος ελέγχου για το άθλημα της ιππασίας.

γ. Να διασφαλίζει με κάθε πρόσφορο μέσο ότι οποιαδήποτε παράβαση κανόνα αντιντόπινγκ σε εθνικό επίπεδο εκδικάζεται από μια λειτουργικά ανεξάρτητη επιτροπή ακροάσεων, σύμφωνα με το άρθρο 8.1. και το Διεθνές Πρότυπο Διαχείρισης Αποτελεσμάτων.

δ. Να θεσπίζει κανονισμούς, που προβλέπουν υποχρεωτική συμμόρφωση προς αυτούς τους κανόνες αντιντόπινγκ για όλους τους αθλητές, καθώς και το προσωπικό υποστήριξης των αθλητών, οι οποίοι προετοιμάζονται ή συμμετέχουν σε αθλητική διοργάνωση ή δραστηριότητα που ελέγχεται ή οργανώνεται από την Ομοσπονδία ή ένα από τα μέλη της και οι οποίοι υπάγονται στην αρχή διαχείρισης αποτελεσμάτων του οργανισμού αντιντόπινγκ, σύμφωνα με τον Κώδικα, ως προϋπόθεση αυτής της συμμετοχής.

ε. Να αναφέρει οποιαδήποτε πληροφορία, σχετικά με φερόμενη παράβαση κανόνα αντιντόπινγκ στον Εθνικό Οργανισμό Αντιντόπινγκ και στη Διεθνή Ομοσπονδία και να συνεργάζεται στις έρευνες που διεξάγονται από οποιονδήποτε οργανισμό για το αντιντόπινγκ με αρμοδιότητα διεξαγωγής της έρευνας.

στ. Να θεσπίζει πειθαρχικούς κανονισμούς ώστε να αποτρέπεται το προσωπικό υποστήριξης αθλητή από τη χρήση απαγορευμένων ουσίων ή μεθόδων χωρίς έγκυρη αιτιολόγηση, από την παροχή υποστήριξης σε αθλητές που υπάγονται στη δικαιοδοσία του Εθνικού Οργανισμού Αντιντόπινγκ ή της εθνικής ομοσπονδίας.

ζ. Να διεξάγει εκπαίδευση για το αντιντόπινγκ, σε συνεργασία με τον Ε.Ο.ΚΑ.Ν.

1. Υποχρεώσεις Αθλητών

Οι αθλητές οφείλουν:

α. Να είναι επαρκώς ενημερωμένοι και να συμμορφώνονται με όλες τις ισχύουσες πολιτικές και τους κανόνες αντιντόπινγκ που υιοθετούνται σύμφωνα με τον Κώδικα.

β. Να είναι ανά πάσα στιγμή διαθέσιμοι για συλλογή δείγματος.

γ. Να έχουν την ευθύνη, στο πλαίσιο του αντιντόπινγκ, ως προς το τι εισάγουν στον οργανισμό τους και τι χρησιμοποιούν.

δ. Να ενημερώνουν το ιατρικό προσωπικό ως προς την υποχρέωσή τους να μην προβαίνουν σε χρήση απαγορευμένων ουσιών και απαγορευμένων μεθόδων και έχουν την ευθύνη να καθιστούν σαφές ότι οποιαδήποτε ιατρική θεραπεία που λαμβάνουν δεν παραβαίνει τις πολιτικές και τους κανόνες αντιντόπινγκ σύμφωνα με τον Κώδικα.

ε. Να γνωστοποιούν στον Ε.Ο.ΚΑ.Ν. και τη διεθνή ομοσπονδία οποιαδήποτε απόφαση από μη υπογράφον μέρος, σύμφωνα με την οποία ο αθλητής διέπραξε παράβαση κανόνα αντιντόπινγκ εντός των προηγούμενων δέκα (10) ετών.

στ. Να συνεργάζονται με τους οργανισμούς αντιντόπινγκ που διερευνούν παραβάσεις κανόνων αντιντόπινγκ.

ζ. Να γνωστοποιούν την ταυτότητα του Προσωπικού Υποστήριξης Αθλητή κατόπιν αιτήματος του Εθνικού Οργανισμού Αντιντόπινγκ ή εθνικής ομοσπονδίας ή οποιουδήποτε άλλου οργανισμού αντιντόπινγκ με δικαιοδοσία επί του αθλητή.

1. Υποχρεώσεις μελών του προσωπικού υποστήριξης αθλητών και άλλων προσώπων

Τα μέλη του προσωπικού υποστήριξης αθλητών και άλλα πρόσωπα υπαγόμενα στους κανόνες αντιντόπινγκ οφείλουν:

α. Να είναι καλά ενημερωμένοι και να συμμορφώνονται με όλες τις ισχύουσες πολιτικές και τους κανόνες αντιντόπινγκ που υιοθετούνται σύμφωνα με τον Κώδικα, όπως ισχύουν για τους ίδιους και τους αθλητές που υποστηρίζουν.

β. Να συνεργάζονται με το πρόγραμμα ελέγχων των αθλητών.

γ. Να χρησιμοποιούν την επιρροή τους στις αξίες και τη συμπεριφορά του αθλητή με σκοπό να καλλιεργούν συμπεριφορές κατά του ντόπινγκ.

δ. Να γνωστοποιούν στον Ε.Ο.ΚΑ.Ν. και στην αρμόδια διεθνή ομοσπονδία οποιαδήποτε απόφαση μη υπογράφοντος μέρους κατά την οποία έχει σημειωθεί παράβαση κανόνα αντιντόπινγκ από τον ίδιο κατά τα δέκα (10) προηγούμενα έτη.

ε. Να συνεργάζονται με τους οργανισμούς αντιντόπινγκ που διερευνούν παραβάσεις κανόνων αντιντόπινγκ.

στ. Να μην χρησιμοποιούν και να μην κατέχουν οποιαδήποτε απαγορευμένη ουσία ή απαγορευμένη μέθοδο χωρίς επαρκή δικαιολογία. Οποιαδήποτε τέτοια χρήση ή κατοχή μπορεί να οδηγήσει σε κατηγορία παραπτώματος βάσει του Κώδικα Δεοντολογίας του Εθνικού Οργανισμού Αντιντόπινγκ.

## Άρθρο 6ο

### Έλεγχος ντόπινγκ και προστασία των ίππων[[6]](#footnote-6)

1. Οι ακριβείς Κανόνες οι σχετικοί με τις Απαγορευμένες Ουσίες και τον Έλεγχο Ντόπινγκ τίθενται στον Κτηνιατρικό Κανονισμό και στους Κανονισμούς Ντόπινγκ της Διεθνούς Ομοσπονδίας Ιππασίας - ΔΟΙ.
2. Κάθε ίππος στον οποίο, ως αποτέλεσμα Ελέγχου Ντόπινγκ, βρίσκεται να έχει μία Απαγορευμένη Ουσία σε οποιοδήποτε ιστό του, ή σωματικό υγρό ή απεκκρίσεις, αυτόματα αποκλείεται από όλα τα αγωνίσματα αυτού του αγώνα με αποτέλεσμα την ανακατάταξη των αποτελεσμάτων, εκτός εάν η Αγωνόδικος Επιτροπή έχει επιτρέψει στον ίππο να συμμετάσχει ή να συνεχίσει στον αγώνα σύμφωνα με την παράγραφο 3 παρακάτω. Εάν ο αποκλεισμένος ίππος και ο αγωνιζόμενος αθλητής είναι μέλη μίας ομάδας, η υπόλοιπη ομάδα δεν αποκλείεται.
3. Εξαίρεση μπορεί να υπάρξει αν η Αγωνόδικος Επιτροπή έχει λάβει γραπτή βεβαίωση του Κτηνιάτρου Αγώνων ότι, λόγω επείγουσας ανάγκης, επέτρεψε κατά τη διάρκεια του αγώνα να γίνει θεραπεία του ίππου και να του δοθούν φάρμακα με απαγορευμένες ουσίες και το γεγονός αυτό είναι σε γνώση του Προέδρου της Αγωνοδίκου Επιτροπής και εφόσον κρίνει η Επιτροπή ότι εξασφαλίζεται η υγεία του ίππου και δεν παρέχεται στον αγωνιζόμενο αθέμιτο πλεονέκτημα έναντι των υπολοίπων συμμετεχόντων. Στην περίπτωση αυτή, μετά το τέλος του αγωνίσματος, γίνεται υποχρεωτικά έλεγχος ντόπινγκ στον συγκεκριμένο ίππο.
4. Σε περιπτώσεις προφανούς ασθένειας ή τραυματισμού ίππου κατά τη διάρκεια ενός αγώνα, η Αγωνόδικος Επιτροπή σε συνεννόηση με τον Κτηνίατρο Αγώνων αποφασίζει αν ο ίππος μπορεί να συνεχίσει να αγωνίζεται στο τρέχον αγώνισμα ή και στα επόμενα.
5. Το Διοικητικό Συμβούλιο της ΕΟΙ μπορεί να δώσει εντολή για έλεγχο ντόπινγκ ίππων κατά τη διάρκεια ενός αγώνα ή οποιαδήποτε άλλη χρονική στιγμή

## Άρθρο 7ο

### Κτηνίατροι και Ορισμοί Κτηνιάτρων στους αγώνες. - Υπεύθυνοι Δειγματοληψίας[[7]](#footnote-7)

1. Κτηνίατρος θεωρείται κάθε πρόσωπο, πού κατέχει δίπλωμα κτηνιατρικής και μπορεί να ασκήσει το επάγγελμα τού κτηνιάτρου σύμφωνα με την ισχύουσα Νομοθεσία τού Ελληνικού κράτους.
2. Κατά τους Επίσημους Αγώνες που προκηρύσσουν είτε η ΕΟΙ, είτε οι Περιφέρειες που έχουν την προς το σκοπό αυτό εντολή και εξουσιοδότηση από την ΕΟΙ, καθώς επίσης και σε αγώνες που προκηρύσσουν τα αθλητικά σωματεία και που έχουν λάβει για τον λόγο αυτό, την σχετική έγκριση της Ε.Ο.Ι. ορίζεται ένας Κτηνίατρος Αγώνα ο οποίος είναι Υπεύθυνος για την τήρηση τού παρόντος κανονισμού και του Κτηνιατρικού Κανονισμού της Δ.Ο.Ι. κατά την διάρκεια του αγώνα καθώς και για την διαδικασία ελέγχου Ντόπινγκ.
3. Υπεύθυνος δειγματοληψίας είναι ο ως άνω, Υπεύθυνος Κτηνίατρος Αγώνων, που προέρχεται από τους Ορισθέντες για τους Αγώνες Κτηνιάτρους και κατά την δειγματοληψία παρίσταται υποχρεωτικά επόπτης .

**Στην συνέχεια ενσωματώνονται τα σχετικά 'Άρθρα και Παραρτήματα από τον Κτηνιατρικό Κανονισμό τής Διεθνούς Ομοσπονδίας Ιππασίας.**

## Άρθρο 8ο

### Απαγορευμένες Ουσίες[[8]](#footnote-8)

1. Σκοπός όλων των αγώνων είναι να αγωνίζονται οι ίπποι και οι αθλητές με ίσους όρους.
2. Ο όρος "Απαγορευμένη Ουσία" αναφέρεται σε μία ουσία, τον ή τούς "μεταβολίτες" και τα ισομερή ή βιολογικούς δείκτες αυτών των ουσιών (συμπεριλαμβανομένων των εξωγενών μεταβολιτών), είτε είναι είτε δεν είναι ενδογενείς στον ίππο και οι οποίες περιλαμβάνονται στον πίνακα Απαγορευμένων Ουσιών (Παράρτημα Α-1[[9]](#footnote-9)). Οι αναφερόμενες ουσίες περιλαμβάνονται στην EPSL list της ΔΟΙ και στην οποία υπάρχει σαφής διαχωρισμός των Banned και Controlled Medication ουσιών.
3. Οι ίπποι μπορούν να αγωνίζονται με την παρουσία στους ιστούς, σωματικά υγρά ή απεκκρίσεις τους, ορισμένων ουσιών οι οποίες περιλαμβάνονται στην λίστα της ΔΟΙ EPSL-CONTROLLED MEDICATION, για τη χορήγηση των οποίων υπάρχει προηγούμενη έγκριση με υπογεγραμμένο έντυπο άδειας χορήγησης αγωγής, αλλά και με ουσίες που δεν περιλαμβάνονται στην EPSL λίστα με την προϋπόθεση ότι δεν έχουν παρόμοια χημική δομή ή βιολογική δράση με ουσίες που περιλαμβάνονται στην προαναφερόμενη λίστα της ΔΟΙ. ( Άρθρο 1055, Παράγραφος 5 , ΚΚ/ΔΟΙ ).
4. Θεωρείται ότι υπάρχει παράβαση τού παρόντος Κανονισμού καθώς και των ΓΚ/ΔΟΙ και ΚΚ/ΔΟΙ εάν η ανάλυση δείγματος ενός ίππου αποκαλύψει την ύπαρξη ουσίας που θεωρείται Απαγορευμένη Ουσία παρουσία στους ιστούς, σωματικά υγρά ή απεκκρίσεις του (για τις εξαιρέσεις βλ. Άρθρο 6ο του παρόντος).
5. Με δεδομένη την ταχύτατη ανάπτυξη νέων ουσιών και των φαρμακολογικών τους δράσεων, και των μεταβολών στις μεθόδους προετοιμασίας των ίππων για τους αγώνες, ο σχετικός με τη χρήση νέων ουσιών και νέων τεχνικών Κανονισμός μπορεί να αναθεωρείται και τροποποιείται ανά πάσα στιγμή.

## Άρθρο 9ο

### Παρεντερική χορήγηση και χρήση Οξυγόνου και υποδερμικών εγχύσεων[[10]](#footnote-10)

1. Η παρεντερική χορήγηση ~~κανονικών τροφικών διαλυμάτων,~~ ηλεκτρολυτών και διαλυμάτων γλυκόζης μπορεί να πραγματοποιείται μετά τη σύμφωνη έγκριση του Κτηνιάτρου Αγώνων αλλά όχι την ημέρα του αγώνα εκτός από όσα προβλέπονται βάσει ισχύοντων κανονισμών στο άρθρο 1054 (Same-Day treatment) των ΚΚ/ΔΟΙ.
2. Η εφαρμογή οξυγονοθεραπείας απαγορεύεται ρητά από τους κανονισμούς της Δ.Ο.Ι.- Άρθρο 1061, Παράγραφος 4 των ΚΚ/ΔΟΙ

## Άρθρο 10ο

### Ταυτοποίηση Ίππων [[11]](#footnote-11)

Πριν από τη διενέργεια της λήψης δείγματος, γίνεται η αναγνώριση της ταυτότητας των προς δειγματισμό ίππων με τη βοήθεια των διαβατηρίων τους και τον έλεγχο της μικροκάψας (microchip). Οι αθλητές υποχρεούνται να έχουν πάντοτε μαζί τους κατά τη διάρκεια των Αγώνων το Διαβατήριο του ίππου τους (άρθρο 1070, Παράγραφος 1 των ΚΚ/ΔΟΙ)

## Άρθρο 11ο

### Επιλογή ίππου για έλεγχο Ντόπινγκ [[12]](#footnote-12)

1. Ο καλύτερος τρόπος επιλογής, αδιάβλητος και διαφανής, είναι ο δια της κληρώσεως. Οποιοσδήποτε άλλος τρόπος επιλογής για δειγματοληψία πρέπει να αιτιολογηθεί εγγράφως (π.χ. καταγγελία, υπόνοια χορήγησης κάποιας ουσίας, υπερβολική απόδοση και επίδοση)
2. Ανεξαρτήτως αυτού ο Πρόεδρος της Αγωνοδίκου Επιτροπής σε συνεργασία με τον Κτηνίατρο Αγώνων μπορεί να υποδείξει ορισμένους ίππους προς δειγματισμό. Η επιλογή αυτή μπορεί να γίνει οποιαδήποτε στιγμή του Αγώνα.

## Άρθρο 12ο

### Χρόνος Δειγματοληψίας[[13]](#footnote-13)

1. Τον χρόνο λήψεως των δειγμάτων ορίζει o Υπεύθυνος Κτηνίατρος Αγώνων. Τα δείγματα πρέπει να συλλεγούν το νωρίτερο δυνατόν αλλά οπωσδήποτε εντός δύο ωρών από την απονομή των επάθλων της κατηγορίας στην οποία συμμετέχουν ο/οι προς δειγματισμό ίππος/οι. Ένας ίππος μπορεί να επιλεγεί για δειγματοληψία περισσότερες από μία φορά κατά τη διάρκεια του Αγώνα.
2. Σε περίπτωση αιφνίδιου θανάτου ενός ίππου κατά τη διάρκεια των αγώνων, διενεργείται αμέσως δειγματοληψία με σκοπό τον έλεγχο ντόπινγκ. Επίσης, συνiστάται να γίνεται πλήρης νεκροψία-νεκροτομή του ίππου. Περί του συμβάντος πρέπει να υποβληθεί από τον Υπεύθυνο Κτηνίατρο Αγώνων αναφορά προς την ΕΟΙ στην οποία να συμπεριληφθούν και η αιτία θανάτου ως και, εάν είναι σχετικό, και η μέθοδος ευθανασίας πού εφαρμόστηκε. (Βάσει ισχύοντων κανονισμών υπάρχει αναφορά στο άρθρο 1078 “Equine fatality”, Παράγραφος 5 και στο άρθρο 1079 “Post mortem examination” των ΚΚ/ΔΟΙ.)

## Άρθρο 13ο

### Διαδικασία Δειγματοληψίας[[14]](#footnote-14)

1. Μόλις επιλεγεί ένας ίππος για δειγματοληψία η Αγωνόδικος Επιτροπή ειδοποιεί πρώτα τον Υπεύθυνο για τον ίππο (ή τον εκπρόσωπό του). Η ειδοποίηση του υπεύθυνου ατόμου του ίππου που επιλέχθηκε για δειγματοληψία θα πρέπει να γίνεται εντός τριάντα λεπτών της ώρας (30’) από την ανακοίνωση των αποτελεσμάτων της κατηγορίας που συμμετείχε ο συγκεκριμένος ίππος (Άρθρο 1069, Παράγραφος 2 των ΚΚ/ΔΟΙ). Από εκείνη τη στιγμή ο Υπεύθυνος (ή εκπρόσωπός του) έχει την ευθύνη για την επίβλεψη του ίππου. Ο Επόπτης ή μέλος της Αγωνοδίκου Επιτροπής πρέπει να συνοδεύσει τον ίππο απευθείας στο στάβλο ελέγχου.
2. Η άρνηση ή η ηθελημένη παρακώλυση για την υποβολή του ίππου στη διαδικασία της δειγματοληψίας ανακοινώνεται αμέσως στην Ελλανόδικο Επιτροπή. Αν αυτή αποφασίσει ότι δεν υπάρχουν λόγοι για την άρνηση ή την παρακώλυση και ο Υπεύθυνος για τον ίππο επιμένει, ο ίππος αποκλείεται από τους αγώνες. Το ζήτημα πρέπει να αναφερθεί από τον Πρόεδρο της Ελλανοδίκου Επιτροπής στον Γ. Γραμματέα του Δ.Σ. της Ε.Ο.Ι. προκειμένου το θέμα αυτό να παραπεμφθεί στη Δικαστική Επιτροπή από το Δ.Σ. τής Ε.Ο.Ι.
3. Η διαδικασία της δειγματοληψίας εκτελείται από τον Υπεύθυνο Κτηνίατρο Αγώνων και, κατά την δειγματοληψία,θα πρέπει να παρίσταται επόπτης ενώ μπορεί να παρίσταται μέλος της Αγωνοδίκου Επιτροπής, ή/και ειδικός τεχνικός ουροληψίας πιστοποιημένος από τη Διεθνή Ομοσπονδία.
4. Ο Υπεύθυνος για τον ίππο (ή εκπρόσωπός του) έχει δικαίωμα να παρακολουθήσει τη δειγματοληψία. Η άρνηση παρακολουθήσεως μετά από ειδοποίηση εκλαμβάνεται ως συναίνεση στη διαδικασία δειγματοληψίας. Βάσει του άρθρου 1066, Παράγραφος 8 των ΚΚ/ΔΟΙ, απαγορεύεται ρητά η λήψη φωτογραφιών και βίντεο κατά τη διαδικασία της δειγματοληψίας εκτός αν έχει προηγουμένως δοθεί η σχετική άδεια από το κτηνιατρικό τμήμα.
5. Ο Κτηνίατρος που επιβλέπει τη δειγματοληψία και ο Υπεύθυνος για τον ίππο (ή ο εκπρόσωπός του) πρέπει να υπογράψουν το ειδικό έντυπο ελέγχου ντόπινγκ (FEI Medication Control Fοrm). Ο Κτηνίατρος είναι υπεύθυνος να εξασφαλίσει τις προϋποθέσεις ώστε το δείγμα να μην επιμολυνθεί. Υπογράφοντας το έντυπο ελέγχου ντόπινγκ ο Υπεύθυνος για τον ίππο (ή ο εκπρόσωπός του) δέχεται την εγκυρότητα του υλικού που χρησιμοποιήθηκε για τη δειγματοληψία και δεν έχει αντίρρηση για την όλη διαδικασία της δειγματοληψίας. Εφόσον όμως την απορρίπτει, πρέπει να δηλώσει τους λόγους απόρριψης εγγράφως.
6. Η άρνηση του Υπευθύνου για το ίππο (ή του εκπροσώπου του) να υπογράψει το έντυπο εκλαμβάνεται ως άρνηση να υποβληθεί ο ίππος στη διαδικασία της δειγματοληψίας (βλ. παρ.2 πιο πάνω).
7. Ο Υπεύθυνος για τον ίππο (ή ο εκπρόσωπός του) πρέπει να βεβαιωθεί ότι στο Διαβατήριο του ίππου έχουν συμπληρωθεί σωστά τα στοιχεία δειγματοληψίας από τον Κτηνίατρο Αγώνων.
8. Η δειγματοληψία πρέπει να πραγματοποιείται στους καθορισμένους στάβλους δειγματοληψίας, ωστόσο ο υπεύθυνος Κτηνίατρος μπορεί να εγκρίνει, η δειγματοληψία να λάβει χώρα στον ατομικό στάβλο του ίππου σε εξαιρετικές περιπτώσεις. Βάσει ισχύοντων κανονισμών υπάρχει αναφορά στο άρθρο 1066, Παράγραφος 5 των ΚΚ/ΔΟΙ.

## Άρθρο 14ο

### Δειγματοληψία Ούρων και Αίματος[[15]](#footnote-15)

Η παρουσία απαγορευμένης ουσίας σε ίππο μπορεί να διαπιστωθεί σε δείγματα ιστών, σωματικών υγρών (κυρίως αίμα) ή απεκκρίσεων (κυρίως ούρα). Τα δείγματα ούρων (όπου αυτό είναι δυνατό) και τα δείγματα αίματος πρέπει να συλλέγονται από όλους τους ίππους που επελέγησαν για δειγματοληψία Εν τούτοις στον έλεγχο ντόπινγκ τα ούρα είναι πιο χρήσιμα από το αίμα, διότι είναι πλουσιότερα σε προϊόντα αποδομήσεως διαφόρων ουσιών, και πρέπει να καταβάλλεται κάθε προσπάθεια για την συλλογή ούρων από κάθε επιλεγμένο για έλεγχο ίππο. Η ανάλυση αίματος γίνεται μόνο σε περίπτωση πού δεν έχουν συλλεγεί ούρα ή σε περίπτωση που απαιτείται ποσοτικός προσδιορισμός ουσιών για τις οποίες έχει ορισθεί ποσοστό παρουσίας στο πλάσμα.

## Άρθρο 15ο

### Απαιτούμενα υλικά για τις δειγματοληψίες[[16]](#footnote-16)

Για τη δειγματοληψία πρέπει να χρησιμοποιούνται τα εγκεκριμένα από την ΕΟΙκυτία δειγμάτων κα να ακολουθείται η προβλεπόμενη από την κατασκευαστή διαδικασία.

## Άρθρο 16ο

### Οδηγίες για τη Λήψη Δειγμάτων [[17]](#footnote-17)

Η δειγματοληψία διενεργείται από τον Κτηνίατρο Αγώνων ή από αναγνωρισμένο επόπτη ουροληψίας ο οποίος κατέχει σχετική άδεια από τη Διεθνή Ομοσπονδία

**α. Συλλογή Ούρων**

1. Πρέπει να γίνουν οπωσδήποτε προσπάθειες για τη λήψη δειγμάτων ούρου. Ο χρόνος αναμονής επαφίεται στον Κτηνίατρο. Τηρείται χρόνος 30 πρώτων λεπτών για την συλλογή δείγματος ούρων.
2. Μετά την επιτυχή ή όχι προσπάθεια ουροληψίας, ακολουθεί η λήψη αίματος (βλ. λήψη αίματος)
3. Ο ενεργών τη δειγματοληψία πρέπει να φορά γάντια μιας χρήσεως.
4. Τοποθετεί τον πλαστικό σάκο εντός του ουροσυλλέκτη.
5. Όταν ο ίππος ουρήσει η συλλεγείσα ποσότητα μεταγγίζεται σε ίση ποσότητα στα δύο πλαστικά δοχεία (Δείγμα Α & Δείγμα Β). Εάν ο όγκος των ούρων είναι μικρότερος των 3ml δεν επιμερίζεται, αλλά πραγματοποιείται λήψη αίματος.
6. Τα δοχεία πωματίζονται πολύ καλά και η σήμανσή τους γίνεται σύμφωνα με τις οδηγίες του κατασκευαστή

**β. Συλλογή Αίματος**

1. Η λήψη αίματος γίνεται από τον Κτηνίατρο σε κάθε περίπτωση, ανεξαρτήτως της επιτυχούς ή όχι ουροληψίας.
2. Χρησιμοποιούντα τα ειδικά φιαλίδια που περιέχονται μέσα στη συσκευασία. Αυτά χωρίζονται σε δείγμα Α και δείγμα Β, όπου το δείγμα Α έχει 3 φιαλίδια και το δείγμα Β ένα φιαλίδιο. .
3. Πριν από κάθε λήψη αίματος ο Κτηνίατρος πρέπει να διαπιστώσει την ακεραιότητα των σφαγιτίδων φλεβών. Εάν οι προσπάθειες για τη λήψη αίματος αποβούν άκαρπες τότε πρέπει να επιτευχθεί λήψη ούρων έστω και εάν γι’ αυτό απαιτείται αργοπορία.
4. Αρχικά, καθαρίζεται το δέρμα με αντισηπτικό. Προτείνεται η χρήση των αντισηπτικών που υπάρχουν μέσα στη συσκευασία των kit.
5. Τα δείγματα αίματος και ούρου σημαίνονται με τις κατάλληλες ετικέτες και τοποθετούνται στους ειδικούς από τη συσκευασία περιέκτες. Ακολούθως, επικολλούνται οι σχετικές ετικέτες με τον κωδικό, ημερομηνία και υπογραφή του κτηνιάτρου, στο ειδικό έντυπο ελέγχου ντόπινγκ (FEI Medication Control Form). Συμπληρώνονται οι παράγραφοι του εντύπου με όλα τα απαραίτητα στοιχεία και δίδεται ιδιαίτερη προσοχή να είναι υπογεγραμμένο από τον Κτηνίατρο που προέβη στον έλεγχο και τον Υπεύθυνο για τον ίππο (ή τον εκπρόσωπό του).
6. Τοποθετούνται στο μικρό χαρτοκιβώτιο (kit) τα δείγματα και σφραγίζονται τα κυτία με την ειδική ετικέτα που περιλαμβάνεται στο κυτίο.

## Στο διαβατήριο του ίππου καταχωρείται ότι έγινε δειγματοληψία ούρων ή αίματος στη σχετική σελίδα ελέγχου ντόπινγκ.Άρθρο 17ο

### Χειρισμός των Δειγμάτων[[18]](#footnote-18)

1. Όλα τα δείγματα που συλλέγονται για ανάλυση απαγορευμένων ουσιών φυλάσσονται σε ασφαλή χώρο και παραδίδονται από το ορισμένο από την ΕΟΙ άτομο στο εγκεκριμένο εργαστήριο.
2. Η Ομοσπονδία είναι υπεύθυνη για την εποπτεία της ασφαλούς αποστολής των δειγμάτων στο εργαστήριο και για τη σχετική ενημέρωση του εργαστηρίου.

## Άρθρο 18ο

### Εγκεκριμένο Εργαστήριο

1. 1. Η ανάλυση των δειγμάτων γίνεται από το εργαστήριο εγκεκριμένο από την Ελληνική ή τη Διεθνή Ομοσπονδία Ιππασίας. Οι Υπεύθυνοι του Εργαστηρίου, εφόσον κληθούν αρμοδίως, οφείλουν να παρουσιασθούν ως μάρτυρες, εάν προκύψει λόγω της αναλύσεως δικαστική ή πειθαρχική δίωξη.

## Άρθρο 19ο

### Διαδικασία αναλύσεως[[19]](#footnote-19)

1. Πραγματοποιείται ανάλυση δείγματος:
	1. Σε ούρα, εφόσον έχουν συλλεγεί ούρα

Γίνεται ανάλυση στα ούρα της μίας φιάλης, που ονομάζεται Δείγμα Α. Η άλλη φιάλη με ούρα που ονομάζεται Δείγμα Β φυλάσσεται σφραγισμένη για να χρησιμοποιηθεί σε περίπτωση επαλήθευσης.

* 1. Σε αίμα

Αναλύεται αίμα από τα 3 φιαλίδια, που χαρακτηρίζονται ως Δείγμα Α. Η φιάλη που απομένει και ονομάζεται Δείγμα Β περιέχει 1 φιαλίδιο και φυλάσσεται σφραγισμένη για να χρησιμοποιηθεί σε περίπτωση ανάλυσης για επαλήθευση.

1. Η ανάλυση του Δείγματος Α, από τη στιγμή που παρελήφθησαν τα δείγματα από το εργαστήριο, πρέπει να γίνει το ταχύτερο δυνατό.
2. Αν το Δείγμα Α είναι αρνητικό, το Δείγμα Β πρέπει αμέσως να καταστραφεί από το Εργαστήριο.
3. Εφόσον το Δείγμα Α είναι θετικό και χρειάζεται ανάλυση του Δείγματος Β για την επαλήθευση, αυτό πρέπει να ζητηθεί γραπτώς από τον Υπεύθυνο για τον ίππο, ή το Σωματείο του με τη σύμφωνη γνώμη του Υπευθύνου, εντός 10 ημερών από την λήψη του έγγραφου ανάλυσης του Δείγματος Α, που έχει σταλεί στους ενδιαφερομένους από την ΕΟΙ . Εάν σε αυτό το διάστημα ο/η θιγόμενος/η από το αποτέλεσμα εξέτασης του Δείγματος Α δεν ζητήσει ανάλυση του Δείγματος Β τεκμαίρεται η αποδοχή του αποτελέσματος.
4. Η ανάλυση του Δείγματος Β πρέπει να γίνει από το ίδιο Εργαστήριο, αλλά είναι δυνατόν να την παρακολουθήσει και άλλος Αναλυτής Επιστήμων, υπό τους όρους του Κ.Κ (παραρτ. ΙΧ) της ΔΟΙ (από την μετάφραση τους στην Ελληνική γλώσσα), που ορίζεται από τον Υπεύθυνο για τον ίππο ή το Σωματείο και δηλώνεται το όνομά του στην αίτηση αναλύσεως του Δείγματος Β. Η ανάλυση του Δείγματος Β πρέπει να αρχίσει εντός 21 ημερών από την αίτηση των ενδιαφερομένων.

Εάν δεν οριστεί Μάρτυρας-Αναλυτής από τον Υπεύθυνο για τον ίππο ή το Σωματείο εντός της προθεσμίας, ή εάν ο Μάρτυρας-Αναλυτής δεν παρίσταται εντός της προθεσμίας, το Εργαστήριο πρέπει να προχωρήσει στην ανάλυση του Δείγματος Β.

1. Εάν ο Μάρτυρας-Αναλυτής, που όρισε ο Υπεύθυνος για τον ίππο ή το Σωματείο είναι ικανοποιημένος με το αποτέλεσμα της ανάλυσης του Δείγματος Β, πρέπει να ειδοποιηθεί αμέσως η Ε.Ο.Ι. εγγράφως.
2. Η μη ικανοποίηση του Μάρτυρα Αναλυτή ή του Υπεύθυνου για τον ίππο δηλώνεται εγγράφως στην Ε.Ο.Ι. με απόρρητη έκθεση, μαζί με τις αναλύσεις Α και Β δείγματος. Η Ε.Ο.Ι. υποβάλλει το υλικό στη Δικαστική Επιτροπή, η οποία αναλαμβάνει να λύσει τη διαφορά.
3. Όταν η νομική και δικαστική διαδικασία τελεσιδικήσει κάθε υπόλοιπο των δειγμάτων πρέπει να καταστραφεί από το εργαστήριο.

## Άρθρο 20ο

### Ανακοίνωση Αποτελεσμάτων Ανάλυσης [[20]](#footnote-20)

1. Εφόσον το αποτέλεσμα της ανάλυσης του Δείγματος Α είναι θετικό, ανακοινώνεται αμέσως με απόρρητη επιστολή του εργαστηρίου στον Πρόεδρο του Δ.Σ. της ΕΟΙ με κοινοποίηση στον αρμόδιο για θέματα Αθλητισμού Υπουργό.
2. Η Ε.Ο.Ι. ενημερώνει τον Υπεύθυνο για τον ίππο και το Σωματείο του, την Κτηνιατρική Επιτροπή στην οποία παραδίδονται, ανωνύμως, (δηλαδή χωρίς αναφορά στον ίππο, στο Υπεύθυνο πρόσωπο, στον αγώνα κλπ) αναλυτικά τα σχετικά έντυπα της ανάλυσης και αφού τα μελετήσει, εισηγείται σχετικά στο Δ.Σ της ΕΟΙ, το οποίο είναι αρμόδιο να παραπέμψει την υπόθεση στη Δικαστική Επιτροπή.
3. Τότε ο Γ. Γραμματεύς του Δ.Σ. της Ε.Ο.Ι. ανακοινώνει στον Υπεύθυνο για τον ίππο και στο ενδιαφερόμενο Σωματείο την απόφαση του Δ.Σ. της Ε.Ο.Ι. για την παραπομπή της υπόθεσης στην Δικαστική Επιτροπή, αναφέροντας την ύπαρξη του Δείγματος Β και την προθεσμία εξέτασής του εντός 10 ημερών για την αίτηση εξέτασής του. Αν η ανάλυση του Δείγματος Β επαληθεύσει την παρουσία απαγορευμένης ουσίας ή ο Υπεύθυνος για τον ίπποή το ενδιαφερόμενο Σωματείοδεν ζητήσει να αναλυθεί το Δείγμα Β, η υπόθεση πρέπει να προχωρήσει στην Δικαστική Επιτροπή για τα περαιτέρω.
4. Αν η ανάλυση του Β-δείγματος αποβεί αρνητική ως προς την ύπαρξη απαγορευμένης ουσίας, ή δεν μπορεί να εκτελεσθεί αξιόπιστα, τότε η υπόθεση εγκαταλείπεται και δεν δίδεται συνέχεια.

## Άρθρο 21ο

### Δαπάνες Ανάλυσης[[21]](#footnote-21)

1. Η δαπάνη ανάλυσης του Δείγματος Α βαρύνει την ΕΟΙ.
2. Η δαπάνη ανάλυσης του Δείγματος Β, στην περίπτωση που αποδειχθεί θετικό, καθώς και η αμοιβή και τα τυχόν έξοδα του μάρτυρα αναλυτή βαρύνουν τον Υπεύθυνο για τον ίππο ή το ενδιαφερόμενο Σωματείο.
3. Εφόσον το Δείγμα Β αποδειχθεί αρνητικό, η δαπάνη της ανάλυσης βαρύνει την ΕΟΙ, όχι όμως και η δαπάνη του Μάρτυρα Αναλυτή.

## Άρθρο 22ο

### Αναισθητοποίηση Άκρων των Ίππων[[22]](#footnote-22)

1. Δεν επιτρέπεται σε ίππο να αγωνίζεται εφόσον, με οποιοδήποτε τρόπο, μέρος ενός άκρου του ή ολόκληρο έχει αναισθητοποιηθεί προσωρινά ή μόνιμα.
2. Ίππος που βρεθεί στην κατάσταση αυτή θεωρείται ότι παραβιάζει τον Κανονισμό και τιμωρείται ανάλογα ο Υπεύθυνος για τον ίππο. Το γεγονός αυτό αναφέρεται στον Γ. Γραμματέα για να επιληφθεί το Δ.Σ. της Ε.Ο.Ι. και να αποφανθεί για την παραπομπή της υποθέσεως Δικαστική Επιτροπή.

## Άρθρο 23ο

### Ευαισθητοποίηση Άκρων των Ίππων23

Η ευαισθητοποίηση των άκρων των ίππων εκλαμβάνεται ως “βάναυση μεταχείριση ίππων” (βλ. Άρθρο 4ο πιο πάνω). Στη διάρκεια αγώνων μπορεί να γίνονται περιοδικοί και στην τύχη (με κλήρωση) έλεγχοι των επιδέσμων, που φέρουν οι ίπποι, προκειμένου να αξιολογηθεί τυχόν υπερβολική ευαισθητοποίηση των άκρων. Ο βαθμός τής ευαισθησίας του δέρματος θα κρίνεται σε βάση κλινικής εξέτασης. Η εξέταση για την υπερευαισθητοποίηση του δέρματος μπορεί να περιλαμβάνει και το "σκούπισμα" των άκρων για την λήψη δειγμάτων, ή την κατάσχεση των επιδέσμων ή όποιου άλλου υλικού εν όψει αναλύσεων. Αυτά τα δείγματα πρέπει να αποστέλλονται στο εγκεκριμένο εργαστήριο για την ανίχνευση Απαγορευμένων Ουσιών, για να εξεταστούν με τις κατάλληλες μεθόδους ανάλυσης.

Κάθε ίππος, που βρίσκεται να έχει ένα άκρο ή μέρος άκρου υπερευαισθητοποιημένο με οποιοδήποτε τρόπο, πρέπει να αναφερθεί άμεσα στην Αγωνόδικο Επιτροπή. Η περίπτωση αυτή θα κριθεί σύμφωνα με το Άρθρο 4ο πιο πάνω (Άρθρα 143 και 163 του ΓΚ/ΔΟΙ) και ο ίππος θα αποκλεισθεί από την συμμετοχή.

Απαγορεύσεις σχετικά με το κούρεμα των άκρων των ίππων και των αισθητήριων τριχών τους :

1)Απαγορεύεται η συμμετοχή των ίππων στους αγώνες εάν οι τρίχες στα άκρα τους έχουν κουρευτεί ή/και ξυριστεί σε οποιοδήποτε σημείο κατά την διάρκεια των αγώνων χωρίς την απαιτούμενη έγκριση του υπεύθυνου Κτηνιάτρου των αγώνων. Οι τρίχες των άκρων μπορούν να έχουν κοπεί ή/και ξυριστεί έως και 3 ημέρες πριν την έναρξη των αγώνων και σε μήκος όχι μικρότερο των 2mm.

2) Απαγορεύεται η συμμετοχή των ίππων στους αγώνες εάν οι αισθητήριες τρίχες έχουν κουρευτεί ή/και ξυριστεί ή έχουν αφαιρεθεί με οποιονδήποτε άλλο τρόπο εκτός εάν αποτελεί μέρος κτηνιατρικής θεραπείας.

Βάσει ισχυόντων κανονισμών υπάρχει αναφορά στο άρθρο 1004, Παράγραφος 8 και 9 των ΚΚ/ΔΟΙ.

## Άρθρο 24ο

### Περαιτέρω Έρευνα[[23]](#footnote-23)

1. Αν το αποτέλεσμα των αναλύσεων δώσει θετικό αποτέλεσμα για μία ουσία, που είναι δυνατό να έχει παραχθεί και ενδογενώς από τον ίππο, ο Υπεύθυνος για τον ίππο μπορεί να ζητήσει την περαιτέρω εξέταση του ίππου με δαπάνη, που θα βαρύνει το ίδιο αλλά με ευθύνη της ΕΟΙ και υπό την εποπτεία της Κτηνιατρικής Επιτροπής. Η ΕΟΙ, εφόσον έχει βρεθεί απαγορευμένη ουσία, διατηρεί το δικαίωμα να προχωρήσει σε περαιτέρω εξετάσεις με δική της δαπάνη.

## Άρθρο 25ο

### Επιβολή Ποινών[[24]](#footnote-24)

1. Η Δικαστική Επιτροπή επιβάλλει ποινές στις εξής περιπτώσεις:
* βάναυσης μεταχείρισης ίππου, όπως ορίζεται στον παρόντα Κανονισμό και το Καταστατικό της Ε.Ο.Ι.
* ανεύρεσης απαγορευμένης ουσίας, όπως ορίζεται στον παρόντα Κανονισμό και στους ΓΚ και ΚΚ της ΔΟΙ και έχει πάντοτε ως αποτέλεσμα τον αποκλεισμό του ίππου από τον αγώνα και τη στέρηση οποιουδήποτε χρηματικού επάθλου που κέρδισε ο ίππος αυτός στη διάρκεια όλου του αγώνα, έστω και αν υπάρξει αλλαγή ιδιοκτήτη. Ο αθλητής αποκλείεται με τον συγκεκριμένο ίππο και μπορεί να αποκλεισθεί και ο ίδιος εντελώς.
* η ανεύρεση απαγορευμένης ουσίας σύμφωνα με τους κανονισμούς θεωρείται μια ηθελημένη πράξη εκ μέρους του Υπευθύνου για τον ίππο με σκοπό να επηρεάσει την απόδοσή του και επισύρει την ποινή της απαγόρευσης συμμετοχής του (suspension) από 3 έως 24 μήνες σύμφωνα με το Καταστατικό και τον Πειθαρχικό Κανονισμό της ΕΟΙ.
* εάν ο Υπεύθυνος για τον ίππο μπορεί να αποδείξει ότι δεν ήταν μια ηθελημένη ενέργεια για να επηρεασθεί η απόδοση του ίππου ή ότι οι ουσίες που βρέθηκαν είναι το αποτέλεσμα νόμιμης θεραπείας του ίππου, μπορεί να επιβληθεί απαγόρευση συμμετοχής του (suspension) από 1-3 μήνες.
1. Για την αντιστοιχία παραπτώματος-ποινής, λαμβάνεται εκτός των άλλων υπ' όψη και το Άρθρο 164 του Γενικού Κανονισμού της Διεθνούς Ομοσπονδίας Ιππασίας, το οποίο προσαρτάται στην μετάφρασή του στην Ελληνική γλώσσα ως παράρτημα στον παρόντα κανονισμό.

## Άρθρο 26ο

### Ισχύς Κανονισμού

1. Για ό,τι δεν προβλέπεται από τον παρόντα Κανονισμό ή τους Κανονισμούς της Διεθνούς Ομοσπονδίας Ιππασίας (F.E.I.) ή για ότι παρουσιάζει ασάφεια αποφασίζει το Δ.Σ. της Ε.Ο.Ι. υπό την αίρεση της έγκρισης της απόφασής της αυτής από την Γενική Συνέλευση όπως στην επόμενη παράγραφο 2 περιγράφεται
2. Τα μη περιλαμβανόμενα στις ανωτέρω διατάξεις λύνονται δια των διατάξεων των Κανονισμών της Διεθνούς Ομοσπονδίας Ιππασίας (FEI).
3. Για κάθε τροποποίηση ή αλλαγή διατάξεων του παρόντος Κανονισμού Ελέγχου Ντόπινγκ και Προστασίας Ίππων & Ιππέων/Αθλητών απαιτείται απόφαση Γενικής Συνέλευσης των Σωματείων –Μελών της Ε.Ο.Ι. και έγκριση από τον αρμόδιο για τον Αθλητισμό Υπουργό.
4. Ο παρών Κανονισμός αποτελούμενος από 26 (είκοσι έξι) Άρθρα εγκρίθηκε και ψηφίστηκε από την Γενική Συνέλευση τής Ελληνικής Ομοσπονδίας Ιππασίας την 20 Μαρτίου 2023.
5. Ο Κανονισμός αυτός ισχύει από την ημέρα εγκρίσεώς του από τον αρμόδιο για τον αθλητισμό Υπουργό, όπως προβλέπει ο Ν. 2725/99, όπως ισχύει σήμερα.
1. Παράρτημα του παρόντος Κανονισμού, όπως ισχύουν. [↑](#footnote-ref-1)
2. 2 σχετ. ΓΚ/ΔΟΙ Άρθρο118 & ΚΚ/ΔΟΙ Άρθρο 1094 [↑](#footnote-ref-2)
3. σχετ. ΚΚ/ΔΟΙ Άρθρο 1003 [↑](#footnote-ref-3)
4. σχετ. ΓΚ/ΔΟΙ Άρθρο 142 [↑](#footnote-ref-4)
5. σχετ. ΓΚ/ΔΟΙ Άρθρο 140 [↑](#footnote-ref-5)
6. σχετ. ΓΚ/ΔΟΙ Άρθρο 141 [↑](#footnote-ref-6)
7. σχετ. ΚΚ/ΔΟΙ Κεφ. ΙΙ [↑](#footnote-ref-7)
8. σχετ. ΚΚ/ΔΟΙ 1401001 [↑](#footnote-ref-8)
9. σχετ ΚΚ/ΔΟΙ Παράρτημα ~~IV-1~~. [↑](#footnote-ref-9)
10. σχετ. ΚΚ/ΔΟΙ 1001 [↑](#footnote-ref-10)
11. σχετ. ΚΚ/ΔΟΙ 1067 [↑](#footnote-ref-11)
12. σχετ. ΚΚ/ΔΟΙ 1068 [↑](#footnote-ref-12)
13. σχετ. ΚΚ/ΔΟΙ 1069 [↑](#footnote-ref-13)
14. σχετ. ΚΚ/ΔΟΙ 1069 [↑](#footnote-ref-14)
15. σχετ. ΚΚ/ΔΟΙ 1071 [↑](#footnote-ref-15)
16. βλ. Κυτία Δειγματοληψίας [↑](#footnote-ref-16)
17. βλ. Κυτία Δειγματοληψίας [↑](#footnote-ref-17)
18. σχετ. ΚΚ/ΔΟΙ 1072 [↑](#footnote-ref-18)
19. σχετ. ΚΚ/ΔΟΙ 1073 [↑](#footnote-ref-19)
20. σχετ. ΚΚ/ΔΟΙ 1024 [↑](#footnote-ref-20)
21. σχετ. ΚΚ/ΔΟΙ 1074 [↑](#footnote-ref-21)
22. σχετ. ΚΚ/ΔΟΙ 1046-1047-1048-1049-1050-1051 [↑](#footnote-ref-22)
23. σχετ. ΚΚ/ΔΟΙ 1028 [↑](#footnote-ref-23)
24. σχετ. ΓΚ/ΔΟΙ, Κεφάλαιο VIII- Νομικό Σύστημα & Ar. 164 Ποινές [↑](#footnote-ref-24)